Cronquistov sistem
Cronquistov sistem je taksonomski klasifikacijski sistem cvjetnica. Razvio ga je Arthur Cronquist u svojim tekstovima „Integrirani sistem klasifikacije cvjetnica“ (An Integrated System of Classification of Flowering Plants) (1981.) i „Evolucija i klasifikacija cvjetnica“ (The Evolution and Classification of Flowering Plants) (1968.; 2. izdanje, 1988.). Cronquistov sistem smješta cvjetnice u dva široka razreda: Magnoliopsida (dikotiledone) i Liliopsida (monokotiledone). Unutar ovih razreda, srodni redovi su grupirani u podrazrede. Dok se takva shema još uvijek naširoko koristi, bilo u izvornom obliku ili u prilagođenim verzijama, mnogi botaničari sada (od 1998.) kao redove i porodice cvjetnica koriste klasifikaciju „Grupe za filogeniju angiospermi“ (Angiosperm Phylogeny Group). Cronquistov integrirani sistem klasifikacije cvjetnica (1981.) ima 64 reda i 321 porodice u razredu Magnoliopsida i 19 redova sa 65 porodica u razredu Liliopsida.